Egpaar vas wat hulle as mediese praktisyns voordoen  Foto: Verskaf ŉ Vrou wat onwettig as dokter gepraktiseer het, is saam met haar man in Molteno in die Oos-Kaap in hegtenis geneem. Brig. Tembinkosi Kinana, polisiewoordvoerder, sê daar is in September inligting ontvang dat die vrou nie by die Raad vir Gesondheidsberoepe (RGB) van Suid-Afrika geregistreer is nie, maar as ŉ mediese dokter gepraktiseer en medisyne aan pasiënte gee. Die vrou het minstens twee jaar lank gepraktiseer. Ondersoekers het met die RGB kontak gemaak en die raad het ŉ verklaring uitgereik wat die aantygings gestaaf het. ŉ Klopjag is Donderdag by die praktyk uitgevoer en die vrou en haar man is in hegtenis geneem. Die polisie het op bykans R700 000 se medikasie beslag gelê. Foto: Verskaf Die RGB het die egpaar intussen geïdentifiseer as Mandisa Pearl Raxangana en haar man, Andile. Volgens die RGB het die egpaar onwettig as mediese praktisyns gepraktiseer terwyl hulle nie by die raad geregistreer is nie en medisyne verskaf sonder ŉ geldige resepteringslisensie. Mandisa Raxangana het volgens die RGB ook ŉ vals registrasienommer op haar mediese sertifikate gebruik. Sy het glo in 2003 as mediese student aan die Walter Sisulu Universiteit geregistreer maar al haar modules gedruip en uitgeval. Sy het in Januarie 2019 as mediese praktisyn begin praktiseer met haar man wat ook pasiënte gesien het. Hulle het Vrydag in die hof verskyn op aanklag van bedrog en die oortreding van die Wet op Medisyne.